|  |  |
| --- | --- |
| 22.07.2025. | Rīkojums Nr. 2025/1.2.1.-255 |
| Rīgā |  |

**Par Eiropas Savienības fondu tematisko komiteju**

1. Lai veicinātu Eiropas Reģionālās attīstības fonda, Kohēzijas fonda, Eiropas Sociālā fonda Plus un Taisnīgas pārkārtošanās fonda programmu (turpmāk – Eiropas Savienības fondi), Atveseļošanas un noturības mehānisma (turpmāk – Atveseļošanas fonds) un Kopējās lauksaimniecības politikas stratēģiskā plāna investīciju efektīvu īstenošanu, nodrošinot tautsaimniecības izaugsmi Latvijā, saskaņā ar Ministru kabineta 2021. gada 7. septembra noteikumu Nr. 606 "Ministru kabineta kārtības rullis" 202.1 punktu izveidot Eiropas Savienības fondu tematisko komiteju (turpmāk – tematiskā komiteja) šādā sastāvā:

Tematiskās komitejas vadītājs

A. Ašeradens – finanšu ministrs

Tematiskās komitejas locekļi:

H. Abu Meri – veselības ministrs

R. Čudars – viedās administrācijas un reģionālās attīstības ministrs

R. Kozlovskis – iekšlietu ministrs

A. Krauze – zemkopības ministrs

A. Lāce – kultūras ministre

I. Lībiņa-Egnere – tieslietu ministre

D. Melbārde – izglītības un zinātnes ministre

K. Melnis – klimata un enerģētikas ministrs

A. Švinka – satiksmes ministrs

R. Uzulnieks – labklājības ministrs

V. Valainis – ekonomikas ministrs

2. Tematiskās komitejas locekli prombūtnes laikā aizvieto attiecīgās ministrijas parlamentārais sekretārs vai ministra deleģēts ministra biroja pārstāvis.

3. Tematiskajai komitejai attiecībā uz Eiropas Savienības fondu un Atveseļošanas fonda investīcijām:

3.1. vienoties par prioritārajām investīcijām un projektiem un to plānveida ieviešanu, izmērāmiem sasniedzamiem rādītājiem, kā arī stratēģiski uzraudzīt to izpildi;

3.2. izvērtēt normatīvos aktus, kas kavē plānveidīgi un intensīvi ieviest investīcijas, kā arī sagatavot priekšlikumus to precizēšanai;

3.3. ja nepieciešams, izvērtēt nesaskaņotos tiesību aktus par komitejas kompetencē esošajiem jautājumiem un vienoties par atbalstāmu risinājumu pirms tiesību aktu iesniegšanas izskatīšanai Ministru kabineta sēdē;

3.4. izvērtēt administratīvā sloga prasības un vienkāršošanas iespējas ES fondu ieviešanā un uzraudzībā;

3.5. izskatīt citus aktuālus jautājumus, kas saistīti ar investīciju ieviešanu.

4. Tematiskajai komitejai attiecībā uz Kopējās lauksaimniecības politikas stratēģisko plānu izskatīt aktuālus jautājumus, kas saistīti ar investīciju sekmīgas ieviešanas nodrošināšanu.

5. Tematiskās komitejas vadītājam ne retāk kā reizi sešos mēnešos iesniegt Ministru kabinetā informāciju par komitejas darba gaitu (piemēram, attiecīgo informāciju iekļaujot Finanšu ministrijas regulārajos Eiropas Savienības fondu ieviešanas ziņojumos Ministru kabinetam).

6. Tematiskās komitejas vadītājam ir tiesības:

6.1. pieprasīt no valsts institūcijām visu tematiskās komitejas darbam nepieciešamo informāciju;

6.2. ja nepieciešams, uzaicināt uz tematiskās komitejas sēdēm citus ministrus un ekspertus.

7. Tematiskās komitejas sekretariāta funkcijas veic Valsts kanceleja sadarbībā ar Finanšu ministriju.

8. Atzīt par spēku zaudējušu Ministru prezidenta 2023. gada 23. decembra rīkojumu Nr. 2023/1.2.1.-335 "Par Eiropas Savienības fondu tematisko komiteju" (Latvijas Vēstnesis, 2023, 250. nr.).

|  |  |  |
| --- | --- | --- |
| Ministru prezidente | (paraksts\*) | Evika Siliņa  |

\* Dokuments ir parakstīts ar drošu elektronisko parakstu